**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τους κανονισμούς «Οι περί Αρχής Ανάπτυξης Ανθρώπινου Δυναμικού (Συμπληρωματική Ιατροφαρμακευτική Περίθαλψη για τους Υπαλλήλους και τους Εξαρτωμένους τους) (Καταργητικοί) Κανονισμοί του 2023»**

**Παρόντες:**

Αντρέας Καυκαλιάς, πρόεδρος Ονούφριος Κουλλά

Χρίστος Χριστόφιας Πανίκος Λεωνίδου

Φωτεινή Τσιρίδου Ανδρέας Αποστόλου

Δημήτρης Δημητρίου Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 16 και 23 Μαΐου, στις 20 Ιουνίου και στις 4 Ιουλίου 2023. Στο πλαίσιο της εξέτασης των εν λόγω κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, της Αρχής Ανάπτυξης Ανθρώπινου Δυναμικού Κύπρου (ΑΝΑΔ), της συνδικαλιστικής οργάνωσης «Παγκύπρια Συντεχνία “Ισότητα”», καθώς και των εργοδοτικών οργανώσεων Ομοσπονδία Εργοδοτών και Βιομηχάνων (ΟΕΒ), Κυπριακό Εμπορικό και Βιομηχανικό Επιμελητήριο (ΚΕΒΕ) και Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ).

Η Νομική Υπηρεσία της Δημοκρατίας και οι συνδικαλιστικές οργανώσεις Παγκύπρια Εργατική Ομοσπονδία (ΠΕΟ), Συνομοσπονδία Εργαζομένων Κύπρου (ΣΕΚ), Δημοκρατική Εργατική Ομοσπονδία Κύπρου (ΔΕΟΚ), Παγκύπρια Συντεχνία Δημοσίων Υπαλλήλων (ΠΑΣΥΔΥ), Παγκύπρια Ομοσπονδία Ανεξαρτήτων Συνδικαλιστικών Οργανώσεων (ΠΟΑΣΟ) και Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός των προτεινόμενων κανονισμών, οι οποίοι εκδίδονται με βάση τα άρθρα 14 και 38 του περί Ανάπτυξης Ανθρώπινου Δυναμικού Νόμου, είναι η κατάργηση των περί Αρχής Βιομηχανικής Καταρτίσεως (Συμπληρωματική Ιατροφαρμακευτική Περίθαλψη για τους Υπαλλήλους και τους Εξαρτωμένους τους) Κανονισμών, ώστε να τερματιστεί η λειτουργία του Σχεδίου Συμπληρωματικής Ιατροφαρμακευτικής Περίθαλψης για τους Υπαλλήλους και Εξαρτωμένους τους (ΣΣΙΠ).

Σύμφωνα με τα στοιχεία που κατατέθηκαν στην επιτροπή από το Υπουργείο Εργασίας και Κοινωνικών Ασφαλίσεων, οι προτεινόμενοι κανονισμοί έχουν υποβληθεί προς υλοποίηση σχετικής απόφασης του διοικητικού συμβουλίου της ΑΝΑΔ και προκειμένου να επιτευχθεί συμμόρφωση με την υπ’ αριθμόν 86.581 απόφαση του Υπουργικού Συμβουλίου, ημερομηνίας 15 Νοεμβρίου 2019, με την οποία το Υπουργικό Συμβούλιο αποφάσισε μεταξύ άλλων τα ακόλουθα:

1. Να καλέσει τα διοικητικά συμβούλια των νομικών προσώπων δημόσιου δικαίου, περιλαμβανομένων των αρχών τοπικής αυτοδιοίκησης, των τριτοβάθμιων ακαδημαϊκών ιδρυμάτων και των κρατικών οργανισμών και επιχειρήσεων, να προβούν στις δέουσες ενέργειες, ώστε:

α. να αναπροσαρμόσουν τα υφιστάμενα σχέδια ιατροφαρμακευτικής περίθαλψης, λαμβάνοντας υπόψη τις καλύψεις που θα παραχωρηθούν στην πρώτη φάση εφαρμογής του ΓΕΣΥ, για την περίοδο από την 1η Ιουνίου 2019 έως την 31η Μαΐου 2020, και

β. να καταργήσουν όλα τα σχέδια ιατροφαρμακευτικής περίθαλψης από την 1η Ιουνίου 2020, με την πλήρη εφαρμογή του ΓΕΣΥ.

2. Οποιεσδήποτε υφιστάμενες συμβατικές ή/και κανονιστικές υποχρεώσεις των οικείων οργανισμών και των αρχών τοπικής αυτοδιοίκησης για ιατροφαρμακευτική περίθαλψη προς το προσωπικό τους οι οποίες δεν καλύπτονται από το ΓΕΣΥ δύναται να συνεχίσουν να παρέχονται μέσω μετεξέλιξης των υφιστάμενων Ταμείων Υγείας σε Ταμεία Συμπληρωματικών Παροχών ή άλλων διεργασιών, μετά από σχετική συμφωνία μεταξύ των διοικήσεων των οργανισμών και εκπροσώπων των εργοδοτουμένων.

Περαιτέρω, σύμφωνα με τα ίδια στοιχεία και στη βάση των πιο πάνω, το διοικητικό συμβούλιο της ΑΝΑΔ αποφάσισε να τερματίσει τη λειτουργία του ΣΣΙΠ και να ιδρύσει το Επικουρικό Ταμείο Υγείας Προσωπικού (ΕΤΥΠ) ΑΝΑΔ, με εσωτερικούς κανονισμούς τους οποίους εκδίδει η ΑΝΑΔ, μετά από σχετική συμφωνία μεταξύ της ΑΝΑΔ και των συνδικαλιστικών οργανώσεων που εκπροσωπούν τους υπαλλήλους της. Το εν λόγω ταμείο, σύμφωνα με τα ίδια στοιχεία, αποτελεί μετεξέλιξη του ΣΣΙΠ, του οποίου τα αποθέματα και οποιεσδήποτε εισφορές απορρέουν από σχετικές συλλογικές συμβάσεις θα μεταφερθούν στο ΕΤΥΠ μετά από οικονομικό έλεγχο.

Στο πλαίσιο της συζήτησης των υπό αναφορά κανονισμών στην επιτροπή, η εκπρόσωπος της ΑΝΑΔ ανέφερε ότι η προτεινόμενη κατάργηση του ΣΣΙΠ κρίνεται αναγκαία, ώστε να καταστεί δυνατή η λειτουργία του ΕΤΥΠ και ως εκ τούτου να προσαρμοστεί το παρεχόμενο σχέδιο συμπληρωματικής ιατροφαρμακευτικής περίθαλψης στα νέα δεδομένα, όπως αυτά έχουν διαμορφωθεί λόγω της εφαρμογής του ΓΕΣΥ. Περαιτέρω, η ίδια εκπρόσωπος ενημέρωσε την επιτροπή ότι το ΕΤΥΠ συμπληρωματικά θα καλύπτει ιατροφαρμακευτική περίθαλψη προς το προσωπικό της ΑΝΑΔ η οποία δεν καλύπτεται από το ΓΕΣΥ και ότι το ποσοστό εισφοράς της ΑΝΑΔ στο ΕΤΥΠ θα ανέρχεται στο 3%.

Οι εκπρόσωποι της Παγκύπριας Συντεχνίας «Ισότητα», καθώς και των εργοδοτικών οργανώσεων ΟΕΒ, ΚΕΒΕ και ΓΣ ΠΟΒΕΚ συμφώνησαν με τους σκοπούς και τις επιδιώξεις των προτεινόμενων κανονισμών.

Στο πλαίσιο της περαιτέρω συζήτησης των υπό εξέταση κανονισμών, την επιτροπή απασχόλησαν μεταξύ άλλων τα ακόλουθα:

1. Κατά πόσο η απόφαση του διοικητικού συμβουλίου της ΑΝΑΔ για κατάργηση του ΣΣΙΠ και ίδρυση του ΕΤΥΠ ευθυγραμμίζεται με:

α. αντίστοιχες πρόνοιες οι οποίες περιλαμβάνονται στους προϋπολογισμούς της Αρχής Ψηφιακής Ασφάλειας, του Γραφείου Επιτρόπου Ρυθμίσεως Ηλεκτρονικών Επικοινωνιών και Ταχυδρομείων, του Κυπριακού Οργανισμού Αγροτικών Πληρωμών, του Κυπριακού Οργανισμού Αναπτύξεως Γης, του Οργανισμού Χρηματοδοτήσεως Στέγης, του Πανεπιστημίου Κύπρου, του Τεχνολογικού Πανεπιστημίου Κύπρου, του Ανοικτού Πανεπιστημίου Κύπρου και του Οργανισμού Νεολαίας, ώστε για το έτος 2023 να μη διενεργείται ουδεμιά δαπάνη για σκοπούς κάλυψης της συνεισφοράς του εργοδότη σε ιδιωτική ασφαλιστική εταιρεία για την ιατροφαρμακευτική περίθαλψη εργοδοτουμένων στους εν λόγω οργανισμούς άμα τη λήξει των υφιστάμενων συμβατικών υποχρεώσεων, και

β. σχετικές αποφάσεις του Υπουργικού Συμβουλίου αναφορικά με τη λειτουργία αντίστοιχων σχεδίων συμπληρωματικής ιατροφαρμακευτικής περίθαλψης σε άλλους οργανισμούς του ευρύτερου δημόσιου τομέα στο πλαίσιο της εφαρμογής του ΓΕΣΥ.

2. Η σκοπιμότητα της απόφασης του διοικητικού συμβουλίου της ΑΝΑΔ να θέσει σε λειτουργία το ΕΤΥΠ με εσωτερικούς κανονισμούς και με όχι με κανονισμούς των οποίων απαιτείται η κατάθεση στη Βουλή και η έγκρισή τους από αυτήν. Επισημάνθηκε συναφώς ότι, σύμφωνα με σχετική διάταξη του περί Ανάπτυξης Ανθρώπινου Δυναμικού Νόμου, θέματα ιατροφαρμακευτικής περίθαλψης του προσωπικού ρυθμίζονται με κανονισμούς.

Σχολιάζοντας τους πιο πάνω προβληματισμούς και θέσεις των μελών της επιτροπής, οι εκπρόσωποι της ΑΝΑΔ μεταξύ άλλων ανέφεραν τα ακόλουθα:

1. Οι όροι λειτουργίας του ΕΤΥΠ συνάδουν με τις σχετικές αποφάσεις του Υπουργικού Συμβουλίου για τη λειτουργία σχεδίων συμπληρωματικής ιατροφαρμακευτικής περίθαλψης στο πλαίσιο της εφαρμογής του ΓΕΣΥ. Περαιτέρω, οι εν λόγω όροι δεν επιτρέπουν τη διενέργεια οποιασδήποτε δαπάνης για σκοπούς κάλυψης της συνεισφοράς της ΑΝΑΔ σε ιδιωτική ασφαλιστική εταιρεία για την ιατροφαρμακευτική περίθαλψη των εργοδοτουμένων της και ως εκ τούτου ευθυγραμμίζονται με τη σχετική απαγόρευση που προβλέπεται στους προϋπολογισμούς ορισμένων άλλων νομικών προσώπων δημόσιου δικαίου για το έτος 2023.
2. Το διοικητικό συμβούλιο της ΑΝΑΔ αποφάσισε με τη σύμφωνη γνώμη των συνδικαλιστικών οργανώσεων τη ρύθμιση της ίδρυσης και λειτουργίας του ΕΤΥΠ με την έκδοση εσωτερικών κανονισμών, προκειμένου αυτό να τεθεί σε λειτουργία χωρίς καθυστέρηση. Συναφώς, σύμφωνα με τους ίδιους, με την έκδοση εσωτερικών κανονισμών διασφαλίζεται η ευελιξία της λειτουργίας του ταμείου, κυρίως σε περίπτωση που κρίνεται αναγκαία για οποιοδήποτε λόγο η αναπροσαρμογή των όρων λειτουργίας του, η οποία σε κάθε περίπτωση θα πραγματοποιείται μετά από διαβούλευση με τις συνδικαλιστικές οργανώσεις.

Σημειώνεται ότι η ΑΝΑΔ κατέθεσε στην επιτροπή υπόμνημα, ημερομηνίας 19 Ιουνίου 2023, στο οποίο επισυνάπτονται η έγγραφη συμφωνία μεταξύ της ΑΝΑΔ και των συνδικαλιστικών οργανώσεων που εκπροσωπούν τους υπαλλήλους της για την ίδρυση του ΕΤΥΠ ΑΝΑΔ, καθώς και οι εσωτερικοί κανονισμοί με τους οποίους ρυθμίζονται οι όροι λειτουργίας του εν λόγω ταμείου.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών των προτεινόμενων κανονισμών στο στάδιο της συζήτησής τους από την ολομέλεια του σώματος.

Αρ. Φακ.: 23.03.060.025-2023

11 Ιουλίου 2023

ΧΚ/Ελ.Π/ΣΠ